text: Uheldig bilist påkørt bagfra efter uheld
  20 februar 2018 kl. 04.44
  Mandag aften mistede en bilist herredømmet over sin bil. Uheldet spærrede Sønderborgmotorvejen i begge retninger. 
  De glatte veje førte igen til uheld sent mandag aften.
  Omkring klokken 22 mistede en bilist herredømmet over sin bil på Sønderborgmotorvejen. Syd- og Sønderjyllands Politi oplyser, at uheldet formentligt skyldtes glatte veje.  
  - Det var uheldigt for ham, siger Erik Lindholt, vagtchef hos Syd- og Sønderjyllands Politi.
  Da bilisten tabte kontrollen over bilen, ramte han autoværnet og endte i den anden vognbane, hvor bilens lygter døde ud. Og herefter blev han påkørt bagfra af en bilist, der ikke kunne se ham.
  Heldigvis kom ingen personer til skade.
  Sønderborgmotorvejen var efter uheldet spærret i både østlig og vestlig retning, men begge retninger er igen åbnet.
  Vedr, uheldet på Sønderborgmotorvejen: Bilist mistede pga. glat føre herredømmet over bilen, der kom i skred, påkørte autoværn og endte mørklagt i 2. vognbane. Blev her påkørt af en anden bil. Ingen personskade. #politidk
  
  